
Nr. 4c-2/583
PLx.408/2018


BIROUL  PERMANENT

AL

CAMEREI  DEPUTAŢILOR

Vă înaintăm,  alăturat, raportul asupra proiectului de Lege privind ratificarea Acordului de împrumut pentru politici de dezvoltare privind managementul riscurilor de dezastre, cu opţiune de amânare a tragerii până la apariţia unei catastrofe (CAT-DDO) între România şi Banca Internaţională pentru Reconstrucţie şi Dezvoltare, semnat la Bucureşti la 4 iulie 2018, trimis cu adresa nr. PLx.408/2018 din data de 03 septembrie 2018, Camera Deputaţilor fiind prima Cameră sesizată. 
În raport cu obiectul şi conţinutul său, proiectul de Lege face parte din categoria legilor ordinare.
	PREŞEDINTE,

Marius – Constantin BUDĂI

RAPORT
asupra 
proiectului de Lege privind ratificarea Acordului de împrumut pentru politici de dezvoltare privind managementul riscurilor de dezastre, cu opţiune de amânare a tragerii până la apariţia unei catastrofe (CAT-DDO) între România şi Banca Internaţională pentru Reconstrucţie şi Dezvoltare, semnat la Bucureşti la 4 iulie 2018

În conformitate cu prevederile art. 95 și 115 din Regulamentul Camerei Deputaţilor, republicat, cu modificările și completările ulterioare, Comisia pentru buget, finanțe și bănci a fost sesizată, spre dezbatere în fond, în procedură de urgență, cu proiectul de Lege privind ratificarea Acordului de împrumut pentru politici de dezvoltare privind managementul riscurilor de dezastre, cu opţiune de amânare a tragerii până la apariţia unei catastrofe (CAT-DDO) între România şi Banca Internaţională pentru Reconstrucţie şi Dezvoltare, semnat la Bucureşti la 4 iulie 2018.

Conform prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările și completările ulterioare, Camera Deputaţilor este prima Cameră sesizată.

La dezbaterea proiectului de lege s-a avut în vedere avizul favorabil al Consiliului Legislativ.


Proiectul de lege supus dezbaterii are ca obiect de reglementare soluționarea unei serii de aspecte in ceea ce privește cadrul legislativ și/sau de reglementare, cât și din punct de vedere al unor investiții în domeniu. BIRD (Banca Internațională pentru Reconstrucție și Dezvoltare) recomandă o abordare programatică a managementului riscului de dezastre, care să cuprindă pe de-o parte dezvoltarea de politici și pregătirea din punct de vedere financiar în cazul producerii unor dezastre, iar pe de altă parte realizarea unor investiții sectoriale specifice (în prezent fiind deja negociat cu BIRD și un împrumut pentru sprijinirea unui proiect de investiții în infrastructura pentru situații de urgență).


În ceea ce privește dezvoltarea unor politici în domeniul managementului riscului de dezastre și pregătirea din punct de vedere financiar în cazul producerii acestora, luând în considerare recomandările BIRD și caracteristicile acestui instrument de finanțare, s-a decis utilizarea unui împrumut pentru politici de dezvoltare, de tip CAT-DDO (împrumut pentru politici de dezvoltare privind managementul riscurilor de dezastre, cu opțiune de amânare a tragerii până la apariția unei catastrofe).


După intrarea în efectivitate a acordului de împrumut, pot fi efectuate periodic trageri din împrumut, în baza existenței unei stabilității macroeconomice și a prezentării unei/unor decizii ale Comitetului Național pentru Situații Speciale de Urgență, care să probeze apariția acestor situații și necesitatea recurgerii la împrumut.


Intrarea în vigoare a acordului de împrumut, respectiv posibilitatea efectuării de trageri din împrumut, este condiționată, printre altele, de aprobarea acestuia conform legislației în vigoare.


În conformitate cu prevederile art. 61 din Regulamentul Camerei Deputaţilor, republicat, cu modificările și completările ulterioare, membrii Comisiei au examinat proiectul de lege menţionat mai sus, în şedinţa din data de 12 septembrie 2018.

La lucrările Comisiei și-au înregistrat prezența un număr de 22 deputați, din totalul de 24 de membri.

La dezbaterea acestui proiect de lege au participat, în calitate de invitați, reprezentanți ai Ministerului Finanțelor Publice.


În urma examinării proiectului de lege şi a opiniilor exprimate, deputații prezenți la lucrări, au hotărât cu unanimitate de voturi, să supună plenului Camerei Deputaţilor spre dezbatere şi adoptare proiectul de Lege privind ratificarea Acordului de împrumut pentru politici de dezvoltare privind managementul riscurilor de dezastre, cu opţiune de amânare a tragerii până la apariţia unei catastrofe (CAT-DDO) între România şi Banca Internaţională pentru Reconstrucţie şi Dezvoltare, semnat la Bucureşti la 4 iulie 2018, în forma prezentată de Guvern.


În raport cu obiectul şi conţinutul său, proiectul de lege face parte din categoria legilor ordinare.
	PREŞEDINTE,

Marius – Constantin BUDĂI
	SECRETAR,

Andrei POP


Şef serviciu

Giorgiana Ene

Expert parlamentar

 Cristina Dicu
